Verður Gísli Marteinn næsti borgarstjóri? (JGH)

EKKI VEIT ÉG hvort Gísli Marteinn Baldursson sjónvarpsmaður eigi raunhæfa möguleika á að verða næsti borgarstjóri eins og hugur hans stendur greinilega til. Til þess þarf hann að sigra í prófkjöri Sjálfstæðisflokksins og leiða flokkinn í borgarstjórnarkosningunum næsta vor – og hafa betur í þeim kosningum. Það eru augljóslega nokkur ljón á veginum hjá Gísla Marteini.

GÍSLI MARTEINN ÞARF fyrir það fyrsta að sigra Vilhjálm Þ. Vilhjálmsson í komandi prófkjöri. Vilhjálmur er reyndur refur í borgarpólitíkinni og þykir hafa staðið sig vel sem oddviti flokksins á kjörtímabilinu. Kannanir gefa vísbendingar um að D-listi undir hans stjórn gæti átt upp á pallborðið í borginni næsta vor.

ÞAÐ BLASIR VIÐ að þeir samherjar, Vilhjálmur og Gísli Marteinn, munu keppa af hörku í prófkjörinu. Stuðningsmenn Vilhjálms munu segja eitthvað á þessa leið: Er nú vænlegt að skipta enn einu sinni um oddvita sjálfstæðismanna í borgarpólitíkinni rétt fyrir kosningar? Minnugir þess að Árni Sigfússon kom á síðustu stundu í staðinn fyrir Markús Örn Antonsson og Björn Bjarnason í staðinn fyrir Ingu Jónu Þórðardóttur.

STUÐNINGSMENN GÍSLA MARTEINS munu halda því fram að fulltrúi nýrrar kynslóðar, þ.e. ungu kynslóðarinnar, þurfi að koma fram til að leiða Sjálfstæðisflokkinn í kosningunum. Ég fæ raunar ekki betur séð en að stuðningsmenn Gísla Marteins séu farnir að stilla honum upp sem nýjum Davíð Oddssyni í pólitíkinni. Hann sé á svipuðum aldri og Davíð var þegar hann varð borgarstjóri 1982, þá 34 ára að aldri, og hafi stýrt skemmtiþætti eins og Davíð.

GÍSLI MARTEINN HEFUR einmitt stýrt einhverjum vinsælasta sjónvarpsþætti landsins á laugardagskvöldum í RÚV á undanförnum árum. Ég held að sá þáttur skaði bæði Gísla Martein og hjálpi honum. Þátturinn hefur auðvitað gert hann að þjóðþekktum manni, en mörgum fannst hann vera allt of tilgerðarlegur í þeim þætti. Fyrir vikið stendur Gísli frammi fyrir þeirri spurningu hvort hann verði tekinn alvarlega. Þykir hann nægilega trúverðugur? Verður nægilega mikið mark tekið á honum? Gísla Marteins bíður það verkefni að þurfa að sanna sig á næstu mánuðum – sigur hans er engan veginn í höfn.

ANNARS LIGGUR SÓKN Sjálfstæðisflokksins ekki síst í því að R-listinn er búinn að vera og býður ekki fram næsta vor. R-listinn var stofnaður sem hræðslubandalag; í þeim eina tilgangi að útiloka sjálfstæðismenn frá völdum í borginni. Hann var ekki stofnaður utan um hugsjónir eða ákveðnar framkvæmdir.

ÉG HELD HINS VEGAR að Samfylkingin muni á næstu mánuðum „yfirtaka R-listann“ og segja sem svo að „á eftir r komi s“ í stafrófinu. R-listinn verður tengdur við persónu Ingibjargar Sólrúnar, formanns Samfylkingar, í öllum auglýsingum S-listans næsta vor. Steinunn Valdís Óskarsdóttir nýtur ekki vinsælda sem borgarstjóri. Þess vegna hefur nafn Össurar Skarphéðinssonar, fyrsta þingmanns Reykjavíkur norðurs, verið dregið fram og sagt að hann sé að íhuga framboð í borginni og vilji setjast í stól borgarstjóra. Það þarf einhvern „bjargvætt“ á þeim bæ, en það nafn fékk raunar Einar Oddur Kristjánsson á sig fyrir margt löngu.

STEINGRÍMUR J. SIGFÚSSON, foringi Vinstri grænna, ætlar bersýnilega að nota næstu borgarstjórnarkosningar til að efla flokkinn sem mest í borginni til að skrúfa upp fylgið í næstu alþingiskosningum og koma í veg fyrir að Ingibjörg Sólrún steli senunni.

FRAMSÓKNARMENN ÆTLA líka að styrkja sig í borginni og bjóða fram undir eigin merkjum. Ekki veitir þeim af. Núna heyrast hinar „frægu raddir“ segja að Björn Ingi Hrafnsson, varaþingmaður Framsóknarflokksins og aðstoðarmaður forsætisráðherra, ætli að skella sér í borgarpólitíkina og taka þátt í prófkjöri framsóknarmanna. Hann skrifaði grein í Morgunblaðið um framboð Framsóknarflokksins og bar hún yfirskriftina „Áskorun og tækifæri“. En gleymum ekki að Alfreð Þorsteinsson hefur nýju pólitísk líf.

ANNARS VIRÐAST MARGIR hafa áhuga á borgarpólitíkinni. Ég sá viðtal við Júlíus Vífil Ingvarsson, fyrrverandi borgarfulltrúa Sjálfstæðisflokksins, þar sem hann sagðist ætla að skella sér í slaginn. Það liggja því margir undir feldi - og það stefnir í fjörugan vetur.

Jón G. Hauksson